വെടിയുണ്ട തുളച്ച 12കാരന്റെ നെഞ്ചോരം ചേര്ന്നുണ്ടായിരുന്നു അവന് ഇന്ത്യക്കാരനെന്ന് തെളിയിക്കുന്നൊരു ആധാര് കാര്ഡ് വെള്ളിയാഴ്ച ഉച്ച കഴിഞ്ഞിരിക്കണം. സംഘ് സര്ക്കാര് അഴിച്ചു വിട്ട മരണദൂതന്മാര് താണ്ഡവമാടിത്തിമിര്ത്തതിന്റെ അടയാളങ്ങള് വിട്ടുമാറാത്തൊരു വൈകുന്നേരം. വീടിനുമുന്നിലെ ഇടുങ്ങിയ മുറ്റത്തിരിക്കുകയാണ് അവര്. ഹസീനാ ബാനു. കാലുകള് പിണച്ചു വെച്ച് തളര്ന്നൊരിരുത്തം. ദേഷ്യവും സങ്കടവും കലര്ന്ന വല്ലാത്തൊരു നിസ്സഹായത പൊതിഞ്ഞു നിന്നിരുന്നു അവരെ. അവര്ക്കു പിന്നിലിരുന്ന് സങ്കടത്തിന്റെ അലകടല് പേറുന്നൊരു കണ്ണുമായി മറ്റൊരുത്തി വിശറി വീശിക്കൊണ്ടേയിരിക്കുന്നുണ്ട്. സപ്തംബറിലെ കടുത്ത ചൂടും..പിന്നെ അവിടെക്കൂടിയ പാവപ്പെട്ട മനുഷ്യരുടെ ഉള്ള് തിളക്കുന്നതിന്റെ ചൂടും എല്ലാം കൂടി വിങ്ങിനില്ക്കുകയാണവിടെ. കരഞ്ഞും പറഞ്ഞും തീര്ന്നുപോയതിനൊടുവില് പൊടിയുന്നൊരു നിശബ്ദതയെ വെല്ലുന്നത് പതിഞ്ഞ ശബ്ദത്തിലുള്ള ഹസീനബാനുവിന്റെ വറ്റിത്തീരാത്ത തേങ്ങല് മാത്രമാണ്. ന്റെ മോനെ അവര് കൊന്നുപിന്നെയും പിന്നെയും ഒരു ഭ്രാന്തിയെപ്പോലെ അവര് ഇതുതന്നെ പുലമ്ബുന്നു. കഴിഞ്ഞ ദിവസം ധോല്പൂരില് പൊലിസ് വെടിവച്ചു കൊന്ന 12 വയസ്സുകാരന് ഷെയ്ഖ് ഫാരിദിന്റെ ഉമ്മയാണത്. ബാനുവിന്റെ ഇളയ മകന്. ഉമ്മക്കു പിന്നാലെ കുസൃതികള് കാട്ടി നടന്നിരുന്നവന്. തനിക്കുമേല് എന്താണ് സംഭവിക്കുന്നതെന്നു പോലും ആ 12 കാരന് ഒരു പക്ഷേ അറിഞ്ഞിരിക്കില്ല. മരിച്ചുവിഴുമ്ബോള് അവന്റെ കീശയിലുണ്ടായിരുന്നു ഇന്ത്യക്കാരനെന്ന് തെളിയിക്കാനൊരു ആധാര് കാര്ഡ് വീട്ടിലേക്ക് ഇത്തിരി ദൂരമേ ഉണ്ടായിരുന്നുള്ളു. വ്യാഴാഴ്ച പോസ്റ്റ് ഓഫിസിലെത്തി ആധാര് കാര്ഡ് മടങ്ങവേയാണ് ഏഴാം ക്ലാസുകാരനായ ഫാരിദിന് വെടിയേറ്റത്. ഇടതു നെഞ്ചിലാണ് അവന് വെടിയേറ്റത്. ആര്ക്കൊക്കെയാണ് വെടിയേറ്റതെന്ന് ഗ്രാമവാസികള്ക്ക് ഒരെത്തും പിടിയുമില്ലായിരുന്നു. നിസ്സഹായരായി നിന്ന ഒരു ജനതക്കുമേല് തുടരെത്തുടരെ തീതുപ്പുകയായിരുന്നല്ലോ സംഘ് സര്ക്കാറിന്റെ തോക്കുകള്. എന്നാല് ഫാരിദിന്റെ മരണം ആദ്യം തന്നെ സ്ഥിരീകരിച്ചു. കാരണം വെടിയുണ്ട തുളച്ച അവന്റെ നെഞ്ചിന്കൂടോട് ചേര്ന്ന പോക്കറ്റിലുണ്ടായിരുന്നു അതവനാണെന്നതിന്റെ തെളിവ്. അതവനാണെന്ന് തെളിയിക്കാനുള്ള 12 അക്ക നമ്ബറും അവന്റെ പിറന്ന നാളുംഇത്രയൊക്കെയായിട്ടും തങ്ങള് വെടിവെച്ചു വീഴ്ത്തിയതില് ഒരു കുരുന്നു ബാലനുണ്ടായിരുന്നുവെന്ന് പൊലിസ് പറഞ്ഞിട്ടില്ല. തങ്ങള് കകൊന്നു തള്ളിയവരെക്കുറിച്ച് ഒരു പ്രസ്താവന പോലും അവരുടെ ഭാഗത്തു നിന്നുണ്ടായിട്ടില്ല. അസമില് കുടിയൊഴിപ്പിക്കലുകള് സാധാരണമാണ്, ഇതിനവര്ക്ക് വലിയ ജനപിന്തുണ ലഭിക്കുകയും ചെയ്യുന്നു. കയ്യേറ്റക്കാരില് നിന്ന് ഭൂമി പിടിച്ചു വാങ്ങുന്നതില് വല്ലാത്തൊരു ആനന്ദം കണ്ടെത്തുന്നു തദ്ദേശീയര്. പ്രത്യേകിച്ച് ബംഗാളി വംശജരായ മുസ്ലിങ്ങളില് നിന്ന്. ഇവരെ എപ്പോഴും അനധികൃത കുടിയേറ്റക്കാരായ ബംഗ്ലാദേശികള് ആയാണ് ചിത്രീകരിക്കുന്നത്. എന്നാല് ഇവിടെ ഇന്ത്യക്കാരനെന്നു സാക്ഷ്യപ്പെടുത്തി നിമിഷങ്ങള്ക്കുള്ളില് ഒരു കുഞ്ഞ് കൊല്ലപ്പെട്ടിരിക്കുകയാണ്. അതും സ്വന്തം രാജ്യം കാക്കുന്ന സുരക്ഷാ ഉദ്യോഗസ്ഥരാല്. അസമില്, നിഷേധിക്കാനാവാത്ത പൗരത്വ യോഗ്യതയുള്ളവര്ക്ക് മാത്രമാണ് പുതിയ ആധാര് കാര്ഡുകള് നല്കുന്നതെന്നു കൂടി ഇതോടൊപ്പം ചേര്ത്തു വായിക്കുക. മൃതദേഹത്തിനു മേല് ആനന്ദനൃത്തം 33കാരനായ മുഈനുല് ഹഖിന്റെ മൃതദേഹത്തിനുമേല് ആനന്ദനൃത്തമാടിയ ഫോട്ടോഗ്രാഫര്. ലോകത്തിനു മുന്നില് രാജ്യത്തെ നാണം കെടുത്തിയ സംഭവമായിരുന്നു അക്ഷരാര്ത്ഥത്തില് അത്. പൊലിസ് നോക്കി നില്ക്കേയായിരുന്നു ഫോട്ടോഗ്രാഫറുടെ പ്രകടനം. മരിച്ചിട്ടും വെറുതെ വിടാതെ പൊലിസും പരിവാരങ്ങളും താണ്ഡവനൃത്തമായിടിയ ആ ശരീരത്തിന് വെറും 33 വയസ്സേ ഉണ്ടായിരുന്നുള്ളൂ. മൂന്നു കുഞ്ഞുങ്ങളുടെ ഉപ്പയായ ഒരു ദിവസക്കൂലിത്തൊഴിലാളി. അവന് കൊണ്ടു വരുന്ന അന്നം തിന്ന് വിശപ്പടക്കുന്ന മറ്റു മൂന്ന് പേര്ക്കു കൂടി താങ്ങായവന്. ഭാര്യയും 70കാരനായ ഉപ്പയും ഉമ്മയും. എന്റെ ജീവിത കാലം മുഴുവന് ഞാനിവിടെയാണ് ജീവിച്ചത്. മകന്റെ മൃതദേഹം പോലും ഇതുവരെ ഒരു നോക്ക് കാണാന് കിട്ടാത്ത ഹഖിന്റെ ഉപ്പ മഖ്ബൂല് അലി പറയുന്നു. നാം നമ്മുടെ ആയുസ്സുമുഴുവന് ജീവിച്ചിടത്ത് നുഴഞ്ഞുകയറിയവനെന്ന് നമ്മെ വിളിക്കുമ്ബോള് എന്താണ് നാം അനുഭവിക്കുക. ആ സമയത്ത് നമ്മുടെ മാനസികാവസ്ഥ എന്തായിരിക്കും. ഉള്ളില് വിങ്ങി നില്ക്കുന്നൊരു ശബ്ദത്തില് അദ്ദേഹം ചോദിക്കുന്നു. ആദ്യമവര് പൌരത്വം തെളിയിക്കാന് പറഞ്ഞു. ഹിയറിങ്ങിനുമേല് ഹിയറിങ്ങില് പങ്കെടുത്ത് ഞങ്ങളത് തെളിയിച്ചു. എന്നാല് അവര്ക്ക് ഇപ്പോള് അതൊന്നും മതിയാവുന്നില്ല. രാജ്യത്ത് നില്ക്കാന് അനുവദിക്കില്ലെന്ന് തീരുമാനിച്ചുറച്ചൊരു ഭരണകൂടത്തിനു കീഴില് ഇനിയെന്തെന്നൊരാശങ്കയില് ഉലഞ്ഞ് ഹഖിന്റെ അയല്ക്കാരിയായ അഖിന ഖാത്തൂന് പറയുന്നു. പ്രകൃതിയും സര്ക്കാറും കാലങ്ങളായി ഒരുപോലെ വേട്ടയാടിക്കൊണ്ടിരിക്കുന്ന ജന്മങ്ങളാണിത്. വെറും കൃഷിയില് ജീവിക്കുന്നവര്. കൊല്ലംകൊല്ലം ബ്രഹ്മപുത്ര കവരുന്ന കിനാക്കളില് ബാക്കിയാവുന്നവക്കു മേല് അധികാരികളും അന്തകരായി എത്തുന്നവര്. ശൂന്യതയിലേക്ക് കണ്ണുയര്ത്തി..ജീവനല്ലാതൊന്നും നഷ്ടമാവാനിവര്ക്ക്. ആ കരുത്തിലാണ് തീതുപ്പുന്ന തോക്കുകള്ക്ക് മുന്നിലേക്ക് വെറുമൊരു മരക്കഷ്ണവുമായി പോരാട്ടത്തിനിറങ്ങിയതും.